ฉบับที่ 46/2559 22 กรกฎาคม 2559

**กรมศุลกากรจับกุมบุหรี่กำเนิดต่างประเทศลักลอบหนีศุลกากร มูลค่ากว่า 9 ล้านบาท**

**วันนี้ (วันศุกร์ที่ 22 กรกฎาคม 2559) เวลา 15.00 น. ณ บริเวณลานจอดรถด้านหน้าส่วนของกลาง กรมศุลกากร นายกุลิศ สมบัติศิริ อธิบดีกรมศุลกากร แถลงข่าวกรมศุลกากรจับกุมสินค้าลักลอบหนีศุลกากร ประเภทบุหรี่ต่างประเทศ มูลค่าของกลางรวมทั้งสิ้นกว่า 9 ล้านบาท**

ตามที่กรมศุลกากร ได้มุ่งเน้นนโยบายสำคัญในการเร่งรัดปราบปรามสินค้าลักลอบ หลีกเลี่ยงอากร ข้อห้าม ข้อกำกัด เพื่อความเป็นธรรมในการจัดเก็บภาษี ปกป้องสังคม และสิ่งแวดล้อม รวมทั้งขจัดอิทธิพลกลุ่มขบวนการลักลอบค้าของเถื่อน นายกุลิศ สมบัติศิริ อธิบดีกรมศุลกากร จึงได้สั่งการให้ นายจำเริญ โพธิยอด ที่ปรึกษาด้านพัฒนาและบริหารการจัดเก็บภาษี มอบหมายให้ นายวรวุฒิ วิบูลย์ศิริชัย ผู้อำนวยการสำนักสืบสวนและปราบปราม นายนิมิตร แสงอำไพ ผู้อำนวยการส่วนสืบสวนปราบปราม 2 และนายทรงพล สะมะแอ หัวหน้าศูนย์ป้องกันและปราบปรามภาคใต้ ร่วมกันวางแผนปฏิบัติการตรวจค้นจับกุม

จนกระทั่งเมื่อเวลา 03.30 น. ของวันพฤหัสบดีที่ 21 กรกฎาคม 2559 หัวหน้าศูนย์ป้องกันและปราบปรามภาคใต้ (ศปต.) ได้นำกำลังจากศูนย์ป้องกันและปราบปรามภาคใต้ สนธิกำลังร่วมกับ  
**หน่วยสืบสวนปราบปราม สตูล-ปากบารา และหน่วยสืบสวนปราบปราม สงขลา** ปฏิบัติการตรวจค้นสวนเงาะภายในซอยหมู่บ้านห่างจากถนนยนตรการกำธร ประมาณ 500 เมตร ตำบลเขาพระ อำเภอรัตภูมิ จังหวัดสงขลา ตามที่ได้รับแจ้งจากสายข่าวว่า สถานที่ดังกล่าวเป็นที่ซุกซ่อนเก็บสินค้าลักลอบหนีภาษีศุลกากร ประเภทบุหรี่ต่างประเทศจำนวนมาก โดยขณะปฏิบัติการตรวจค้นไม่พบผู้ใดในบริเวณดังกล่าว เจ้าหน้าที่ฯ จึงได้ควบคุมพื้นที่พร้อมกับเริ่มปฏิบัติการตรวจค้น และผลการตรวจค้นพบสินค้าประเภท**บุหรี่ต่างประเทศ**   
(ตรงกับที่ได้รับแจ้งจริง) **จำนวน 15,392 แท่ง (2,587,160 มวน) มูลค่ากว่า 9 ล้านบาท** ทั้งนี้ กรณีดังกล่าวเป็นความผิดตามกฎหมายศุลกากรฐานลักลอบหรือรับซื้อหรือรับไว้ด้วยประการใด ซึ่งของอันตนรู้ว่าเป็นของที่นำเข้ามาในราชอาณาจักรโดยไม่เสียภาษี ของต้องห้าม ต้องกำกัด หรือของที่ไม่ผ่านศุลกากร  
โดยถูกต้อง อันมีเจตนา ฉ้อภาษีของรัฐ อันเป็นความผิดตามนัย มาตรา 27 , 27 ทวิ แห่งพระราชบัญญัติศุลกากร พ.ศ.2469 ประกอบกับมาตรา 16, 17 แห่งพระราชบัญญัติศุลกากร (ฉบับที่ 9) พ.ศ.2482 จึงได้นำของกลางดังกล่าวส่งกรมศุลกากรเพื่อดำเนินคดีตามกฎหมายต่อไป

**อนึ่ง การปฏิบัติการตรวจค้นจับกุมสินค้าลักลอบหลีกเลี่ยงตามพระราชบัญญัติศุลกากร โดยมีการปฏิบัติการอย่างต่อเนื่องและเข้มข้นตามนโยบายของกรมศุลกากร เพื่อเป็นการขจัดอิทธิพลและการแสวงหาผลประโยชน์โดยมิชอบของกลุ่มขบวนการค้าของเถื่อน รวมทั้งให้ความคุ้มครองกับกลุ่มผู้ประกอบธุรกิจที่สุจริตและประกอบอาชีพอย่างถูกต้องตามกฎหมายในพื้นที่ภาคใต้ โดยในปี 2559 ได้ทำการจับกุมบุหรี่ต่างประเทศปริมาณรวม 48,184 แท่ง (9,636,800 มวน)**

--------------------------------------------

